মোশাররফ হোসেন খান : লেখালেখি ও সম্পাদনার মাধ্যমেই আমার কর্মজীবন অতিবাহিত হচ্ছে। ১৯৭৮ থেকে ১৯৮৫ সাল পর্যন্ত যশোরে থাকতে সম্পাদনার পাশাপাশি কিছুকাল শিক্ষকতাও করেছি। সেই সময় ‘দাবানল’, ‘প্রস্তুতি’সহ কয়েকটি সাহিত্য পত্রিকা সম্পাদনা করেছি। ছিলাম সাপ্তাহিক মুজাহিদের সাহিত্য সম্পাদক ও ‘নবীনের মাহফিলের’ পরিচালক। এ সময় ‘ফররুখ সাহিত্য সংসদ’ নামে একটি সাহিত্য সংগঠন করেছিলাম, যার প্রতিষ্ঠাতা সভাপতি ছিলাম আমি। প্রতি সপ্তাহে খুলনা বেতারে যেতাম স্বরচিত কবিতা পড়তে। বেতারের আমন্ত্রণে। আর লিখতাম স্থানীয়, খুলনা, রাজশাহী, ঢাকা, কলকাতাসহ পশ্চিম বাংলার অনেক কাগজে। দৈনিক স্ফুলিঙ্গে সহকারী সম্পাদক হিসেবে একই সময়ে কাজ করেছি। ঢাকার সাপ্তাহিক সোনার বাংলার যশোর প্রতিনিধি হিসেবে দায়িত্ব পালন করতাম। ছিলাম যশোর পাবলিক লাইব্রেরি ও প্রেস ক্লাবের সদস্য। সেই সাথে নবীন-তরুণ লেখকদের নিয়ে প্রতি বিকেলেই চলতো সাহিত্য আড্ডা। রাত-দিন পরিশ্রম করতাম সেই সময়। বিশ্রাম কিংবা অবসর বলতে কিছুই ছিলো না আমার। সে ছিলো কেবল কাজের সময়! একটানা কাজই করে গেছি দিন-রাত। পাবলিক লাব্রেরিতে লেখাপড়ায় সময় কাটতো বেলা আড়াইটা থেকে পাঁচটা পর্যন্ত। এই সময় শুধু পড়াশোনা ছাড়া আর কোনো দিকে খেয়াল করতাম না। একসাথে অনেক কাজ করেছি বটে, তবে যখন যে কাজটি করার প্রয়োজন তখন সেই কাজের মধ্যেই কেবল মগ্ন থাকতাম। লেখার সময়টি ছিলো রাত একটা থেকে ভোর পাঁচটা পর্যন্ত। একটানা। ফজরের নামাজ পড়ে একটু ঘুমিয়ে নিতাম। ঠিক সকাল সাড়ে সাতটায় পৌঁছে যেতাম আমার কর্মস্থল বাদশাহ ফয়সাল ইসলামী ইনস্টিটিউটে। আমি সেখানকার বাংলার ইন্সট্রাক্টর ছিলাম। বারোটায় ছুটি হলে চলে যেতাম পাশের প্রেস ক্লাবে। সন্ধ্যার সাথে সাথে মাগরিবের নামাজ পড়ে ছুটতাম পত্রিকা অফিসে। রাত এগারটায় আবার ফিরে আসতাম প্রেস ক্লাবে। বাসায় ফিরতাম রাত এগারোটায়। কোনো কোনো সময় রাত একটা-দেড়টাও বেজে যেত। কেবল কাজের আনন্দ ছিলো, ছিলো না কোন ক্লান্তি। বিরামহীন কাজ করে যেতাম। আমার কাছে তখন সাহিত্যের কাজই ছিলো মুখ্য। আর সবই ছিলো গৌণ। এভাবেই কেটেছে আমার যশোর জীবন।